EUROOPAN PARLAMENTIN PÄÄTÖS,

tehty 24 päivänä huhtikuuta 1997,

tili- ja vastuuvapauden myöntämisestä Euroopan ammatillisen koulutuksen kehittämiskeskuksen johtokunnalle varainhoitovuoden 1995 talousarvion osalta (97/387/EY)

EUROOPAN PARLAMENTTI, joka

- ottaa huomioon EY:n perustamissopimuksen ja erityisesti sen 206 artiklan,

- ottaa huomioon Euroopan ammatillisen koulutuksen kehittämiskeskuksen tilinpäätöksen ja tilintarkastustuomioistuimen siitä antaman kertomuksen (C4-0052/95),

- ottaa huomioon neuvoston 17. huhtikuuta 1997 antaman suosituksen (C4-0177/97),

- ottaa huomioon 17. huhtikuuta 1996 antamansa päätöslauselman, jossa selvitetään Euroopan ammatillisen koulutuksen kehittämiskeskuksen (Cedefop) johtokunnalle, miksi vastuuvapautta ei voitu myöntää vuoden 1994 talousarvion toteuttamisen osalta (1),

- ottaa huomioon talousarvion valvontavaliokunnan mietinnön (A4-0138/97);

1. Panee merkille seuraavat luvut Euroopan ammatillisen koulutuksen kehittämiskeskuksen tilinpäätöksessä:

>TAULUKON PAIKKA>

2. Myöntää Euroopan ammatillisen koulutuksen kehittämiskeskuksen johtokunnalle tili- ja vastuuvapauden varainhoitovuoden 1995 osalta.

Pääsihteeri

Julian PRIESTLEY

Puhemies

José María GIL-ROBLES

(1) EYVL N:o C 141, 13.5.1996, s. 125

PÄÄTÖSLAUSELMAhuomautuksineen, jotka ovat osa päätöksistä tili- ja vastuuvapauden myöntämisestä Euroopan ammatillisen koulutuksen kehittämiskeskuksen johtokunnalle varainhoitovuosien 1994 ja 1995 osalta

EUROOPAN PARLAMENTTI, joka

- ottaa huomioon EY:n perustamissopimuksen ja erityisesti sen 206 artiklan,

- ottaa huomioon Euroopan ammatillisen koulutuksen kehittämiskeskuksen tilinpäätöksen ja tilintarkastustuomioistuimen siitä antaman kertomuksen tilikaudelta 1994 (C4-0564/95) ja 1995 (C4-0052/97),

- ottaa huomioon neuvoston 11. maaliskuuta 1996 (C4-0196/96) ja 17. huhtikuuta 1997 (C4-0177/97) antamat suositukset,

- ottaa huomioon 17. huhtikuuta 1996 antamansa päätöslauselman, jossa selvitetään Euroopan ammatillisen koulutuksen kehittämiskeskuksen (Cedefop) johtokunnalle, miksi vastuuvapautta ei voitu myöntää vuoden 1994 talousarvion toteuttamisen osalta (1),

- ottaa huomioon talousarvion valvontavaliokunnan mietinnön (A4-0138/97),

A. ottaa huomioon, että Eurooppa-neuvoston tekemän päätöksen perusteella Euroopan ammatillisen koulutuksen kehittämiskeskus muutti vuonna 1995 Berliinistä Thessalonikiin,

B. ottaa huomioon, että Euroopan parlamentti, neuvosto ja komissio ilmaisivat toivomuksen, että Cedefop toteuttaisi kaikki tarvittavat toimenpiteet henkilöstönsä sosiaalisesti hyväksyttävän kohtelun varmistamiseksi tämän muuton yhteydessä,

C. ottaa huomioon, että Kreikan valtio sitoutui vuonna 1995 järjestämään Cedefopille sopivat väliaikaiset ja sopivat majoitustilat Suur-Thessalonikin alueella,

D. ottaa huomioon, että talousarvion valvontavaliokunta ja sosiaali- ja työllisyysasiain valiokunta ovat omien toimivaltuuksiensa puitteissa tutkineet, missä määrin Cedefop on täyttänyt tilikauden 1994 tili- ja vastuuvapauden lykkäämisestä annetussa väliaikaisessa kertomuksessa määritellyt edellytykset;

Henkilöstöhallinto

1. Panee merkille ja hyväksyy oikeiksi tilintarkastustuomioistuimen arviot lukuisista sääntöjenvastaisuuksista, jotka liittyvät sovellettuihin työhönottomenettelyihin yritettäessä noudattaa keskuksen henkilöstön ja johdon välisen puitesopimuksen ehtoja; katsoo kuitenkin, että suurin osa näistä havaituista sääntöjenvastaisuuksista johtuu kyseisten menettelyjen sopimattomuudesta poikkeuksellisiin oloihin, joihin Cedefop on joutunut, ja vaihtoehtoisten, sopivampien ehtojen puuttumisesta;

2. Katsoo, että vielä jäljellä olevat henkilöstöä koskevat ongelmat on ratkaistava viimeistään vuoden 1997 aikana; kehottaa keskusta ja komissiota toteuttamaan kaikki mahdolliset yksittäisten henkilöiden kannalta välttämättömät tilapäisjärjestelyt täysmiehityksen saavuttamiseksi vuoden 1997 loppuun mennessä, ja soveltamaan erityistapauksissa tarvittaessa puitesopimuksen ehtoja;

3. Katsoo tässä yhteydessä, että komission äskettäisessä kirjeessä hahmoteltu kanta Cedefopin ratkaisemattomiin henkilöstöongelmiin on liian muodollinen ja joustamaton eikä tarjoa mitään käytännön ratkaisua mainittuihin ongelmiin; kehottaa sen vuoksi komissiota kunnioittamaan sitoumustaan käsitellä Cedefopin pakkosiirtämisen uhreja tapauskohtaisesti;

4. Uskoo, että vaikeudet riittävän henkilöstön hankkimisessa keskuksen uuteen pääkonttoriin ja Thessalonikiin muutosta vuosina 1994 ja 1995 aiheutuvat henkilöstön motivointiongelmat ovat vahingoittaneet vakavasti Cedefopin mahdollisuuksia toteuttaa työohjelmansa ja sen kykyä toimia järkevän talousjohdon vaatimusten mukaisesti;

5. Muistuttaa keskusta siitä, että sen on mukautettava tulevia työllisyyskäytäntöjään yhteisön muiden hajautettujen laitosten käytäntöjen mukaisesti ja samalla hyväksyttävä, että siirtymäkausi, jonka aikana henkilöstö työllistetään erilaisten sopimusten perusteella, on näissä oloissa välttämätön;

Rakennukset

6. Ilmaisee huolestuneisuutensa Cedefopin ja Kreikan valtion tekemän rakennusten rakennus- ja ostosopimuksen epätavallisesta luonteesta, ei siksi, että kyseessä olisi taloudellisesti huono kauppa, vaan siksi, että sopimusehtoihin epäsuorasti sisältyvä avoimuuden puute ei sovi EY:n talousarviovaroja edellyttävälle sopimukselle;

7. On samalla huolestunut siitä, että Cedefop on maksanut puolet uuden pääkonttorinsa ennakoidusta kauppahinnasta ennen rakennustöiden alkamista ja aikoo maksaa vielä neljäsosan työn hyvin aikaisessa vaiheessa, vaikka sopimuksessa ei ole nimenomaista määräystä ennakkomaksuilla ansaitun koron käytöstä;

8. Kehottaa Cedefopia käyttämään sopimuksessa taattua oikeuttaan saada asiakirjoja käyttönsä Kreikan valtion kanssa tehdyn sopimuksen 4 artiklan perusteella, ilmoittamaan Euroopan parlamentille kuuden kuukauden väliajoin, alkaen 30. kesäkuuta 1997, uuden rakennuksen rakennustöiden edistymisestä ja erityisesti toteutetun työn arvosta;

9. Kehottaa Cedefopia myös ilmoittamaan yksityiskohtaisesti menettelystä, jolla sen uuden pääkonttorin lopulliset rakennuskustannukset arvioidaan rakennussopimuksen voimassaolon päättyessä; jos tästä ei vielä ole selvää määräystä, kehottaa Cedefopia tekemään asianmukaisen sopimuksen mahdollisimman nopeasti;

10. Korostaa, että tässä mietinnössä olevat arviot ovat periaatekysymyksiä ja koskevat rakennussopimuksen luonnetta sinänsä; ne eivät millään tavalla heikennä parlamentin täyttä luottamusta sen suhteen, että kyseinen jäsenvaltio täyttää kaikki velvoitteensa Cedefopia kohtaan;

Politiikat

11. Katsoo, että keskus on suhtautunut myönteisesti parlamentin Cedefopille antamaan kehotukseen

- toimittaa laadukkaita tuotteita, jotka vastaavat Cedefopin asiakkaiden tarpeita, ja

- toimia selkeästi ja yhdenmukaisesti osana Euroopan yhteisön ammattikasvatusta koskevaa politiikkaa;

12. Kehottaa keskusta jakamaan säännöllisesti tietoja toiminnastaan muille EU:n toimielimille;

Yleisiä huomioita

13. Katsoo, että Cedefop on käynyt läpi hyvin hajottavan kauden, joka on vaarantanut sen kyvyn suoriutua tehtävistään tehokkaasti; panee kuitenkin merkille, että viime kädessä vastuuta tästä hajoamisesta ja sen aiheuttamasta harmista ei voida panna Cedefopin syyksi, vaan se kuuluu Eurooppa-neuvostolle; uskoo, että keskuksen johtokunta on poikkeuksellisen vaikeissa oloissa ja ilman merkittävää ulkopuolista käytännön apua toiminut epätäydellisesti, mutta niin hyvin kuin kohtuudella voi odottaa; katsoo kuitenkin, että Cedefopin on aika selvitä ongelmistaan, ja odottaa, että tästä lähtien keskus soveltaa taloushallinnossaan samaa tiukkuutta, jota odotetaan muiltakin laitoksilta;

14. Kehottaa puhemiestään välittämään tämän päätöslauselman ja molemmat tili- ja vastuuvapauspäätökset Euroopan ammatillisen koulutuksen kehittämiskeskukselle, tilintarkastustuomioistuimelle, komissiolle ja neuvostolle sekä julkaisemaan ne Euroopan yhteisöjen virallisessa lehdessä (L-sarja).

(1) EYVL N:o C 141, 13.5.1996, s. 125